Document ID: 31990L0237

*****
ΟΔΗΓΙΑ ΤΗΣ ΕΠΙΤΡΟΠΗΣ
της 4ης Μαΐου 1990
για την τροποποίηση της δέκατης έβδομης οδηγίας 85/362/ΕΟΚ του Συμβουλίου για την εναρμόνιση των νομοθεσιών των κρατών μελών σχετικά με τους φόρους κύκλου εργασιών - Απαλλαγή από το φόρο προστιθέμενης αξίας των προσωρινά εισαγόμενων αγαθών εκτός των μεταφορικών μέσων
(90/237/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2658/87 του Συμβουλίου της 23ης Ιουλίου 1987 σχετικά με τη δασμολογική και στατιστική ονοματολογία και το κοινό δασμολόγιο (1), όπως τροποποιήθηκε τελευταία από τον κανονισμό (ΕΟΚ) αριθ. 1251/90 (2), και ιδίως το άρθρο 15,
Εκτιμώντας:
ότι η κατάταξη των εμπορευμάτων που απαριθμούνται στο άρθρο 29 παράγραφος 2 της οδηγίας 85/362/ΕΟΚ του Συμβουλίου (3) βασίζεται στη χρησιμοποίηση της ονοματολογίας του συμβουλίου τελωνειακής συνεργασίας·
ότι το συμβούλιο τελωνειακής συνεργασίας ενέκρινε τη «διεθνή σύμβαση για το εναρμονισμένο σύστημα ονομασίας και κωδικοποίησης των εμπορευμάτων» (που στη συνέχεια αποκαλείται ΕΣ)· ότι το Συμβούλιο ενέκρινε την εν λόγω σύμβαση με την απόφαση 87/369/ΕΟΚ (4) και ότι το ΕΣ εφαρμόζεται από την 1η Ιανουαρίου 1988·
ότι, κατά συνέπεια, έχει καταρτιστεί μία συνδυασμένη ονοματολογία με σκοπό την εφαρμογή του ΕΣ στην Ευρωπαϊκή Οικονομική Κοινότητα· ότι, επομένως, το κείμενο του άρθρου 29 παράγραφος 2 της οδηγίας 85/362/ΕΟΚ πρέπει να βασίζεται στην εν λόγω συνδυασμένη ονοματολογία·
ότι η προσαρμογή της προαναφερθείσας οδηγίας 85/362/ΕΟΚ στη συνδυασμένη ονοματολογία αποτελεί, συνεπώς, μια απλή τεχνική προσαρμογή η οποία δεν επιφέρει καμία τροποποίηση στο πεδίο εφαρμογής των απαλλαγών που προβλέπει η εν λόγω οδηγία,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Το άρθρο 29 παράγραφος 2 της οδηγίας 85/362/ΕΟΚ τροποποιείται ως εξής:
1. στην πρώτη περίπτωση, η παραπομπή στην κλάση 99.01 του κοινού δασμολογίου αντικαθίσταται από την παραπομπή στον κωδικό ΣΟ 9701 10 00·
2. στη δεύτερη περίπτωση, η παραπομπή στην κλάση 99.02 του κοινού δασμολογίου αντικαθίσταται από την παραπομπή στον κωδικό ΣΟ 9702 00 00·
3. στην τρίτη περίπτωση, η παραπομπή στην κλάση 99.03 του κοινού δασμολογίου αντικαθίσταται από την παραπομπή στον κωδικό ΣΟ 9703 00 00·
4. στην τέταρτη περίπτωση, οι παραπομπές στην κλάση 58.03 και στη διάκριση ex 62.02.B.IV του κοινού δασμολογίου αντικαθίστανται αντίστοιχα από τις παραπομπές στον κωδικό ex ΣΟ 5805 00 00 και στους κωδικούς ex ΣΟ 6304 92 00, ex ΣΟ 6304 93 00 και ex ΣΟ 6304 99 00.
Άρθρο 2
Τα κράτη μέλη θέτουν σε ισχύ τα αναγκαία μέτρα ώστε να συμμορφωθούν με την παρούσα οδηγία το αργότερο την 1η Ιουλίου 1990. Πληροφορούν αμέσως την Επιτροπή σχετικά.
Άρθρο 3
Η παρούσα οδηγία απευθύνεται στα κράτη μέλη.
Βρυξέλλες, 4 Μαΐου 1990.

Labels: 3
2